Pta-man met skroewedraaier gesteekArgieffoto Morne Gouws, ŉ inwoner van Pretoria, is Woensdagoggend op pad werk toe met ŉ skroewedraaier aangeval en gesteek. Kapt. Augustinah Selepe, polisiewoordvoerder, het Donderdag aan Maroela Media gesê Gouws, wie se ouderdom nie dadelik bekend is nie, het omstreeks 06:20 in Aquamarinestraat in Laudium, in die weste van die stad, na sy werk toe gestap toe ŉ onbekende man hom genader het. “Die verdagte het probeer om Gouws se selfoon te roof. Gouws het hom verset en ŉ stoeiery het gevolg. Die verdagte het ŉ skroewedraaier uitgepluk en Gouws daarmee in sy nek gesteek.” Die verdagte het Gouws se selfoon gegryp en op vlug geslaan. Gouws is in ŉ stabiele toestand na die Kalafong-hospitaal geneem vir mediese behandeling. Die polisie ondersoek ŉ saak van poging tot moord. Enigiemand met meer inligting wat die polisie kan help om die verdagte aan te keer, word versoek om 0860 010 111 te skakel of hul naaste polisiestasie te besoek.